Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 18501

5. Futópálya felület egyenetlensége 5.1 A futópálya burkolt felületének egyenetlenségei a következő általános, szabványos határon belül, rövid, három méteres távolságok vonatkozásában elfogadhatók és gyakorlati szempontból megfelelők: A műszaki csatornák fedőlapjai, valamint a vízelvezető árkok kivételével a teherviselő terület felső burkolt felülete bármely három méter hosszú vizsgált szakaszon bármely irányba olyan egyenletes legyen, hogy azon a burkolat felső szintje és a vizsgált szakasz legmélyebb pontja között 3 mm-nél nagyobb mélység-eltérés ne legyen. 5.2 A futópálya fények, vagy a vízelvezető rendszer elemeinek (rácsok) elhelyezése alkalmával vigyázzanak arra, hogy fenntartsák a futópálya burkolt felületeinek egyenletességét (simaságát). 5.3 A légijármű üzemeltetés, valamint a felületek alapozásának különböző fokú tömörülése a felület egyenetlenségeinek kialakulásához vezet. A fenti határértéktől való kis eltérés nem veszélyezteti komolyan a légijárművek üzemeltetését. Általában a felület elszórt, különálló 2.5 — 3.0 cm mélységű egyenetlenségei 45 méteres távolságon belül elfogadhatók. A legnagyobb elfogadható egyenetlenség értékek pontos meghatározása a különböző légijármű típusok és sebességek miatt nem lehetséges. 5.4 A futópálya felület szerkezetének változása miatt idővel növekszik az úgynevezett "víz-teknők" kialakulásának lehetősége. Az akár már alig 3 mm mélységű teknők, különösen ha azok olyan helyen vannak, ahol a leszálló légijárművek futóművei nagy sebességgel gurulnak, gumiabroncs vízen csúszást okozhatnak és ez a sokkal kisebb vízmennyiséggel fedett, nedves futópályán folyamatosan fennmaradhat. A jelentősebb hosszúságú, illetve mélységű víz-teknőknek a vízen csúszásra gyakorolt hatására vonatkozó újabb útmutatások kidolgozásához további vizsgálatok szükségesek. Természetesen különösen lényeges a hibák kijavítása akkor, ha a tócsák megfagyhatnak.

Source: https://magyarkozlony.hu/hivatalos-lapok/7e70cec03f34e3c2efd8610b865b65591eafd701/dokumentumok/a55dc160549d57fa4db0035e37c6a6a98dd1a0b9/letoltes